મહર્ષિ શ્રૃંગીએ અભિમન્યુ પુત્ર રાજા પરીક્ષિતને શ્રાપ આપેલો કે, તેનું મૃત્યુ તક્ષક નાગના ડંસથી થશે. અને બ્રાહ્મણના વેશે તક્ષકરાજે તેમને ડંખ માર્યો હતો.આમ પરીક્ષિતનું મૃત્યુ થાય છે.ત્યારબાદ પરીક્ષિત પુત્ર જનમેજય સમસ્ત નાગ પ્રજાતિનો નાશ કરવા મહાયજ્ઞ કરે છે. એમાં તક્ષક નાગની આહુતિ અપાવાની હોઇ તે ડરીને ઇન્દ્ર પાસે જતો રહે છે.જનમેજયને આ ખબર પડતાં તે જો ઇન્દ્ર તક્ષકને ન છોડે તો બંનેની ભેગી આહુતિ આપવાનું કહે છે….! આથી ઇન્દ્ર ડરીને તક્ષકને આશરો દેવાની ના પાડે છે. તક્ષકરાજ એકલો આવીને લાચાર રીતે હવનકુંડ સામે ઊભો રહે છે. એ જ સમયે મહર્ષિ આસ્તિક આવે છે અને પોતાની મધુર વાણીથી જનમેજયનો યજ્ઞ બંધ કરાવે છે.આમ,નાગરાજ તક્ષકનો બચાવ થાય છે.